Turussa puhunut Sauli Niinistö ei vieläkään paljastanut jatkoaikeitaan.

Kielteisen turvapaikkapäätöksen saaneiden ja muiden paperittomien kohtelun on perustuttava lakiin, sanoo presidentti Sauli Niinistö.

Niinistön mukaan oikeusjärjestelmässä punnittuja ratkaisuja tulee kunnioittaa.

– Meillä on oikeusjärjestys, joka antaa mahdollisuuden valittaa ja saada asiansa lopullisesti ratkaistua. Emme voi lähteä siitä, että ne ratkaisut ovat lähtökohtaisesti vääriä, hän sanoi STT:lle.

Niinistö osallistui lauantaina emerituspiispa Eero Huovisen isännöimään keskustelutilaisuuteen Turun Kirkkopäivillä.

Presidentti sanoo ymmärtävänsä kirkon ja järjestöjen halun auttaa hädässä olevia ihmisiä. Suomi ei hänen mukaansa voi kuitenkaan voi profiloitua maaksi, jossa apu on pysyvää ja johon paperittomien on hyvä jäädä.

– Jokainen meistä haluaa syvässä hädässä olevan ihmisen nähdessään auttaa siinä hetkessä. Haluan nähdä kirkon toiminnan lähinnä sellaisena, että tästä on kysymys. Ei siitä, että pysyvästi otetaan siipien suojaan, Niinistö muotoilee.

Presidentti Sauli Niinistö oli tänään emerituspiispa Eero Huovisen (vas) vieraana Turun Kirkkopäivillä. Niinistö keskusteli emerituspiispa Huovisen kanssa elämästä, Suomesta ja oikeudenmukaisuudesta.­

Hallittavuutta ja kiintiöpakolaisia

EU:n on Niinistön mukaan pyrittävä edelleen hallitsemaan maanosaan suuntautuvaa muuttoliikettä.

– Hallitsematon maahanmuutto on saatava katkeamaan. Silloin voisimme lisätä pakolaiskiintiötä ja hakea suoraan leireiltä kaikkein pahimmassa asemassa olevia.

Niinistön mukaan Pohjoismaissa asenneilmasto ja keinot ovat yhä pehmeämpiä kuin EU-maissa keskimäärin.

– Erityisesti itäisissä jäsenmaissa asenne on varsin tiukka.

Maassa jo olevien tilanteen helpottamiseksi Niinistö kehittäisi työlupajärjestelmää. Se voisi auttaa tilanteessa, jossa henkilö on jo alkanut kotoutua ja töitä on tiedossa.

Kokoomus odottaa malttamattomana

Niinistö ei lauantaina halunnut edelleenkään täsmentää, koska aikoo kertoa suunnitelmistaan jatkokauden suhteen.

– Olen nyt tässä hetken aikaa vielä hiljaa, hän tyytyi toteamaan STT:lle.

Kokoomuksen puheenjohtaja Petteri Orpo puolestaan sanoi lauantaina Ylelle, että puolueen presidenttiehdokkaan nimen on oltava selvillä viimeistään syksyllä. Presidentinvaalit ovat tammikuussa 2018.

Arktisen neuvoston asema korostuu

Arktisen neuvoston toiminta on presidentti Sauli Niinistön mukaan yksi lähivuosien keskeisistä ulkopoliittisista painoalueista. Suomen puheenjohtajakausi neuvostossa alkoi tänä vuonna ja kestää kaksi vuotta.

Niinistön mukaan arktisen alueen merkitystä ei ole vielä täysin ymmärretty.

– Jos me menetämme arktisen alueen, me menetämme myös maapallon, hän sanoo.

Tilanne ei välttämättä näytä lupaavalta.

– Presidentti Trump on kyseenalaistanut ilmastonmuutoksen olemassaolon ja presidentti Putinkin sanoi kuukausi sitten Arkangelissa, että tämä ei ole ihmisen aiheuttamaa. Nämä kaksi suurta maata pitäisi kuitenkin neuvostossa saada toimimaan, Niinistö pohtii.

Arktisen neuvoston jäsenmaita ovat Suomen, Yhdysvaltojen ja Venäjän lisäksi Islanti, Norja, Tanska, Ruotsi ja Kanada.